กรธ.รีบเคลียร์ มีชัย-จัดหนัก
ให้ประชุมมาราธอนคตร.พบข้อบกพร่องการใช้เงินของสสส.,กรธ.นัดประชุมวางเค้าโครงร่าง รธน.ฉบับใหม่ 12 ต.ค. หลังตั้งที่ปรึกษา-คณะทำงาน-อนุ กรธ. พร้อมกำหนดกรอบเรียบร้อยแล้ว โฆษกเผย มีชัย ให้เวลา กรธ. 2 อาทิตย์ สะสางงานส่วนตัวเตรียมรับงานหนักประชุมเช้าเย็น ควบเสาร์-อาทิตย์ ยันเปิดกว้างฟังความเห็น ย้ำ ม.ค.59 เห็นร่างแรกแน่นอน เพื่อไทยสับ กรธ.กลัวประชานิยมจนหลอน จ้องเขียนยัดใส่ รธน. เตือนตั้งโจทย์ผิดปฏิวัติเสียของ จี้แก้ รธน.ชั่วคราวมาตรา 35 ปลดโซ่ตรวนก่อนยกร่าง สเปกประธาน สปท.ชัด เลือกอาวุโส จ้อน ลุ้นเก้าอี้รองประธาน คตร.ส่งผลสอบใช้งบ สสส.ให้นายกฯแล้ว พบไม่ตรงวัตถุประสงค์ บิ๊กตู่ สั่ง สธ.เข้าควบคุมกำหนดทิศทาง พร้อมให้ ยธ.ตามสอบมีทุจริตหรือไม่ หลัง สตง.ตรวจพบใช้จ่ายหละหลวม ปิยะสกล เด้งรับตั้งกรรมการหารือ 13 ต.ค. ขีดเส้น 3 เดือนสางปัญหาพร้อมกำหนดทิศทางให้ สสส.,หลังจากคณะกรรมการร่างรัฐธรรมนูญ (กรธ.) ที่นำโดยนายมีชัย ฤชุพันธุ์ สมาชิกคณะรักษาความสงบแห่งชาติ (คสช.) ทำงานมาครบ 1 สัปดาห์ มีการ ตั้งที่ปรึกษา กรธ. ตั้งคณะทำงานศึกษาการปฏิรูป และการสร้างความปรองดอง รวมทั้งตั้งอนุกรรมการยกร่างบทบัญญัติรัฐธรรมนูญ พร้อมกำหนดกรอบการยกร่างตามความมุ่งหมายของ คสช.ภายใต้มาตรา 35 ของรัฐธรรมนูญชั่วคราวและนำรัฐธรรมนูญฉบับเก่าๆ มาศึกษาจัดทำเป็นส่วนผสม,วันที่ 11 ต.ค. นายอมร วาณิชวิวัฒน์ โฆษกคณะกรรมการร่างรัฐธรรมนูญ (กรธ.) เปิดเผยถึงแนวทางการทำงานของ กรธ.ว่า วันที่ 12 ต.ค. กรธ.จะประชุมหารือเรื่องโครงสร้างและรูปแบบของรัฐธรรมนูญ หลังจากพิจารณากรอบการจัดทำร่างรัฐธรรมนูญตามรัฐธรรมนูญฉบับชั่วคราว พ.ศ.2557 มาตรา 35 ทั้ง 10 ข้อ และกรอบการร่างรัฐธรรมนูญตามความมุ่งหมายของ คสช.เรียบร้อยแล้ว ส่วนกรณีที่กังวลว่า กรธ.หลายคนเป็นข้าราชการ ไม่สามารถมาประชุมช่วงเช้าได้นั้น ขอชี้แจงว่า ตอนเช้าเรามีประชุมคณะอนุ กรธ. ส่วนตอนบ่ายประชุมชุดใหญ่ อย่างไรก็ตามนายมีชัย ฤชุพันธุ์ ประธาน กรธ.ได้บอกให้ กรธ.ทั้ง 20 คน ไปจัดการธุระส่วนตัวให้เรียบร้อยภายใน 2 อาทิตย์ เพื่อเตรียมตัวรับงานหนักต่อจากนี้ เพราะอาจจะต้องประชุมเช้า-เย็น และอาจมีวันเสาร์-อาทิตย์ด้วย ต้องเข้าใจว่าก่อนหน้าที่ทุกคนจะเข้ามารับตำแหน่งยังไม่มีใครรู้ตัวมาก่อน ดังนั้นต้องใช้เวลาจัดการ ยืนยันว่าทุกคนทุ่มเทต่อการทำงาน และจะร่างรัฐธรรมนูญให้เสร็จทันกำหนดได้ ขอให้ทุกคนไม่ต้องเป็นห่วง มั่นใจว่าเดือน ม.ค.59 จะมีร่างแรกให้ทุกคนแน่นอน และจะพยายามรับฟังความเห็นจากทุกฝ่ายและทุกช่องทาง,ด้านนายอนุสรณ์ เอี่ยมสะอาด รักษาการรองโฆษกพรรคเพื่อไทย กล่าวว่า จากกรณีที่นิด้าโพล สถาบันบัณฑิตพัฒนบริหารศาสตร์ สำรวจความเชื่อมั่น ในตัวกรรมการร่างรัฐธรรมนูญ (กรธ.) ในส่วนที่ตอบว่าไม่ค่อยมีความเชื่อมั่นถึงไม่เชื่อมั่นเลย ให้ เหตุผลว่ากรรมการร่างรัฐธรรมนูญชุดนี้มาจากการคัดเลือกของรัฐบาลและ คสช. ซึ่งไม่มีความเป็นประชาธิปไตย เชื่อว่าเนื้อหาของรัฐธรรมนูญจะเป็นการเขียนขึ้นมาเพื่อเอื้อประโยชน์แก่พรรคพวกตนเอง ถือเป็นสิ่งที่ กรธ.ต้องรับฟังและระมัดระวัง แต่ส่วนตัวมองว่าหลายเรื่องเป็นหลักฐานชัดว่าคนกลุ่มนี้ต้องการแช่แข็งและฉุดประเทศให้ถอยหลังไปให้ไกลที่สุดเท่าที่จะไกลได้ ทั้งการบอกว่าจะไปศึกษารัฐธรรมนูญปี 2517 หรือให้มีองค์กรควบคุมการจัดทำนโยบายหาเสียงของพรรคการเมือง กรธ.,มโนภาพนโยบายประชานิยมจนน่ากลัวเกินเหตุ แล้วโฆษณาชวนเชื่อให้สังคมคล้อยตาม พยายามไปเขียนยัดใส่ไว้ในรัฐธรรมนูญ จนลืมมองดูนโยบายรัฐบาลปัจจุบันที่อัดฉีดเม็ดเงินเข้ากองทุนหมู่บ้าน เข้าช่วยเอสเอ็มอี หรือคิดแค่ว่าเปลี่ยนชื่อเรียกเป็นประชารัฐแล้วจบปัญหา ไม่เป็นประชานิยมอีกต่อไป,ถ้า กรธ.ตั้งโจทย์ผิด ไปสร้างเงื่อนไขวางกับดักให้รัฐบาลหลังจากนี้เข้ามาแล้วไม่สามารถดำเนินนโยบายอะไรได้ ในที่สุดวงจรอุบาทว์ก็กลับมา การลงทุนรัฐประหารจะเสียของ วันนี้เรื่องสิทธิเสรีภาพทางการเมืองนั้น ถือเป็นสิทธิขั้นพื้นฐานที่พึงได้รับ ขนาดแค่เสนอแนะแนวทางการร่างรัฐธรรมนูญ ของ กรธ.ยังทำได้ลำบาก ถูกผู้มีอำนาจกดดันสารพัด วันนี้ต่างชาติจับตามองอย่างเข้าใจและเข้าถึงมากกว่าคนในประเทศบางกลุ่ม การแถลงหรือท่าทีกดดันจากนานาอารยประเทศจะมีอย่างต่อเนื่อง และเข้มข้นขึ้นไปเรื่อยๆ นายอนุสรณ์กล่าว,นายอำนวย คลังผา อดีต ส.ส.ลพบุรี พรรคเพื่อไทย และอดีตประธานคณะกรรมการประสานงานพรรคร่วมรัฐบาล (วิปรัฐบาล) กล่าวว่า ร่างรัฐธรรมนูญฉบับใหม่ ที่ กรธ.กำลังดำเนินการอยู่ แม้นายมีชัย ฤชุพันธุ์ ประธาน กรธ. รวมทั้ง กรธ.อีก 20 คน จะเก่งกาจขนาดไหน ก็ต้องยกร่างภายใต้ข้อจำกัด เนื่องจากมีมาตรา 35 ของรัฐธรรมนูญชั่วคราวล็อกเอาไว้อยู่ มีเงื่อนไข 10 ข้อเป็นโซ่ตรวนขึงพืด จะออกจากกรอบนี้ไม่ได้เลย ทำให้ขาดอิสระ และไม่สง่างามที่จะเขียนให้ออกมาเป็นรูปแบบประชาธิปไตย อีกทั้งจะเกิดข้อกังขาเรื่องการยอมรับเชื่อถือ สุดท้ายลักษณะเนื้อหาคงออกมาไม่ต่างจากฉบับที่คณะกรรมาธิการยกร่างรัฐธรรมนูญ ที่มีนายบวรศักดิ์ อุวรรณโณ เป็นประธาน จนถูกคว่ำทิ้ง ฉะนั้นก่อนอื่นใดนายมีชัยต้องเสนอให้มีการแก้ไขรัฐธรรมนูญชั่วคราว มาตรา 35 เพื่อปลดล็อก ก่อนที่จะเดินหน้ายกร่างต่อไป,นายก่อแก้ว พิกุลทอง แกนนำ นปช.กล่าวว่า อยากฝากไปถึงนายมีชัย ฤชุพันธุ์ ประธาน กรธ.ว่า ในการร่างรัฐธรรมนูญอย่าตีกรอบที่ไม่เป็นประชา-ธิปไตย เพราะจะไม่เป็นที่ยอมรับ นายมีชัยผ่านการร่างรัฐธรรมนูญมาแล้วหลายฉบับและมักถูกโจมตีว่าไม่เป็นประชาธิปไตย ส่วนตัวยังไม่อยากมองในแง่ร้าย อยากให้นายมีชัยใช้ความรู้ประสบการณ์ทดแทนบุญคุณแผ่นดินด้วยการร่างรัฐธรรมนูญที่เป็นที่ยอมรับของสังคมและสากล เพื่อเป้าหมายในการแก้ปัญหาประเทศ ไม่ก่อให้เกิดความขัดแย้ง เพราะเราตกอยู่ในหลุมดำมาเป็น 10 ปีแล้ว และควรเปิดโอกาสให้คนไทยทุกกลุ่มเสนอความคิดเห็นวิพากษ์วิจารณ์ร่างรัฐธรรมนูญทั้งในช่วงที่ร่างอยู่และเมื่อเสร็จแล้ว,ขณะที่นายวิลาศ จันทร์พิทักษ์ อดีต ส.ส.กทม. พรรคประชาธิปัตย์ กล่าวว่า สังเกตเห็นว่า กรธ.ส่วนใหญ่เป็นข้าราชการประจำ ทำให้นายมีชัย ฤชุพันธุ์ ประธาน กรธ.กำหนดให้ประชุมในช่วงบ่ายของทุกวัน โดยช่วงเช้าให้ไปปฏิบัติราชการก่อน ตนคิดว่าถ้าหากสามารถเพิ่มเวลาทำงานเหมือนคณะกรรมาธิการ (กมธ.) ยกร่างรัฐธรรมนูญ ที่มีนายบวรศักดิ์ อุวรรณโณ เป็นประธาน ที่ประชุมตลอดทั้งวัน ก็จะทำให้การร่างรัฐธรรมนูญเสร็จเร็วขึ้นเพียง 3 เดือนก็น่าจะเสร็จ ไม่จำเป็นต้องใช้เวลาถึง 6 เดือนตามกำหนด,ด้านความเคลื่อนไหวของสภาขับเคลื่อนการปฏิรูปประเทศ (สปท.) ที่จะมีการประชุมนัดแรกในวันที่ 13 ต.ค. และวางคิวเลือกตัวประธานและรองประธานนั้น นายนิกร จำนง สมาชิก สปท. กล่าวว่า ขณะนี้ยังไม่มีใครในใจ ส่วนรายชื่อว่าที่ประธานและรองประธานก็ได้ทราบจากรายงานข่าวเท่านั้น ไม่มีสมาชิกมาล็อบบี้ให้เลือกใครเป็นพิเศษ สำหรับสเปกหรือคุณสมบัติของบุคคลที่เหมาะสมเป็นประธาน สปท.นั้น ตนคิดว่าจะต้องเป็นบุคคลที่มีประสบการณ์ สามารถทำหน้าที่ควบคุมการประชุมตามข้อบังคับการประชุมได้ดี และจะต้องมีสุขภาพที่ดี สามารถนั่งควบคุมการประชุมครั้งละนานๆได้ และที่สำคัญจะต้องมีความอาวุโสเป็นที่เกรงใจ สมาชิกส่วนใหญ่ยอมรับ,นายอลงกรณ์ พลบุตร สมาชิก สปท. กล่าวถึงกรณีที่มีชื่อชิงตำแหน่งรองประธาน สปท.คนที่ 1 ว่า ยังแบ่งรับแบ่งสู้อยู่ หากมีบุคคลที่เหมาะสมตนก็พร้อมสนับสนุนและหลีกทางให้ ขึ้นอยู่กับสมาชิกจะพิจารณาเพราะตนอยู่ที่ไหน ทำงานตรงไหนก็ได้ พร้อมทุ่มเทเพื่อการปฏิรูปประเทศ ที่ผ่านมาเป็นเลขาวิปสภาปฏิรูปแห่งชาติ (สปช.) ก็ทำงานเรื่องการปฏิรูป มา ครั้งนี้ถือเป็นการโอนการทำงานและต่อยอดการปฏิรูปมาสู่การปฏิบัติ จึงต้องมีการทำงานที่เข้มแข็งภายในเวลาที่กำหนด และต้องประสานการทำงานใกล้ชิดกับ ครม.และ สนช.,นายอลงกรณ์ยังกล่าวถึงกรณีที่อดีต ส.ส.พรรคประชาธิปัตย์เรียกร้องให้ สปท.ที่เป็นข้าราชการลาออก เพื่อรับเงินเดือนตำแหน่งเดียว ว่า ในมุมมองของตนเรื่องคุณสมบัติของ สปท. ไม่มีข้อห้ามในเรื่องดังกล่าว ถ้ามองมุมบวก การทำหน้าที่ สปท.และตำแหน่งอื่นด้วยเป็นการเสริมการทำงานมากขึ้น ประสบการณ์จะช่วยเรื่องการปฏิรูป สปท.ไม่มีส่วนเกี่ยวข้องกับรัฐธรรมนูญและกำหนดกติกาใดๆ จึงไม่มีสาระสำคัญเรื่องบทบาทหน้าที่ แม้จะสวมหมวกหลายใบแต่ก็เป็นประโยชน์ต่อการทำงาน พรรคการเมืองควรคิดมุมบวก มุมกว้างภาพใหญ่ อย่าไปคิดแค่เรื่องเล็กน้อย อยากให้อดีต ส.ส.เสนอเรื่องปฏิรูปที่เป็นรูปธรรมในมุมสร้างสรรค์มากกว่า,ที่พรรคประชาธิปัตย์ นายวัชระ เพชรทอง อดีต ส.ส.บัญชีรายชื่อ พรรคประชาธิปัตย์ กล่าวว่า พล.อ.ประยุทธ์ จันทร์โอชา นายกรัฐมนตรีและหัวหน้า คสช. เคยพูดว่าคนที่จะมาดำรงตำแหน่งเป็น สปท.ต้องทำงานเพียงตำแหน่งเดียว ข้าราชการที่มาเป็นสมาชิก สปท.จึงควรลาออกจากการเป็นข้าราชการก่อน ไม่เช่นนั้นจะเอาเปรียบ กินภาษีของประชาชน 2 ทาง และสงสัยว่าเหตุใดคนที่เหมาะสมมีความรู้เรื่องปฏิรูปจึงไม่ได้เข้ามา แต่กลับมีน้องชายนายวิษณุ เครืองาม รองนายกรัฐมนตรีถึง 2 คน ขณะเดียวกัน ยังมีชื่อของ พ.ต.อาณันย์ วัชโรทัย อดีต สปช.ที่เคยเป็นผู้ผลักดันการเปิดบ่อนกาสิโนเข้ามาด้วย หรือเป็นเพราะรัฐบาลตั้งใจที่จะผลักดันเรื่องนี้ต่อไปหรือไม่ ขณะที่นายภัทระ คำพิทักษ์ ในสมัยที่ดำรงตำแหน่งเป็นนายกสมาคมนักข่าวนักหนังสือพิมพ์แห่งประเทศไทย ไม่เคยให้ความสำคัญกับงาน นิติบัญญัติ แล้วแบบนี้จะมาร่างรัฐธรรมนูญได้อย่างไร,นายสุริยะใส กตะศิลา รองคณบดีวิทยาลัยนวัตกรรมสังคม มหาวิทยาลัยรังสิต กล่าวถึงการประชุม สปท. นัดแรก ในวันที่ 13 ต.ค. ว่า ยังไม่ควรเลือกประธานและรองประธาน สปท. ควรจัดสัมมนาภายในเพื่อแลกเปลี่ยนแนะนำตัวกัน หรือการละลายพฤติกรรมในหมู่สมาชิกก่อน ส่วนโครงสร้างของ สปท.ไม่จำเป็นต้องไปตั้ง กมธ.เยอะ หลายเรื่องสามารถต่อยอดจากข้อเสนอของ สปช.ได้ ขอเสนอกรอบการทำงาน สปท. 5 กรอบ คือ 1.สร้างกลไกทำงานหนุน กรธ. 2.ตั้ง กมธ.สังเคราะห์พิมพ์เขียว 37 ประเด็น และ 6 วาระการพัฒนาของ สปช.ที่เสนอ คสช.ไปแล้ว 3.ไม่ควรตั้ง กมธ.ขึ้นมาศึกษาทุกเรื่อง เลือกเอาเฉพาะประเด็นสำคัญเร่งด่วน 4.ตั้ง กมธ.ขึ้นมาทบทวนกฎหมายเก่าๆที่บังคับใช้มาหลายสิบปีและไม่สอดคล้องกับยุคสมัย และเสนอแนะให้ สนช.ปรับปรุงแก้ไข 5.มีกลไกรับเรื่องราวร้องทุกข์จากปัญหาของประชาชนที่ได้รับผลกระทบจากการบริหารงานของรัฐบาล,นายสุวพันธุ์ ตันยุวรรธนะ รมต.ประจำสำนักนายกรัฐมนตรี กล่าวถึงสารจากใจ พล.อ.ประยุทธ์ จันทร์โอชา นายกรัฐมนตรีและหัวหน้า คสช.ถึงประชาชน เรื่องการร่างรัฐธรรมนูญและการสร้างความปรองดองว่า นายกฯตั้งใจสื่อสารถึงคนไทย ตรงไปตรงมาและเข้าใจง่าย อยากเห็นคนไทยเข้าใจความเป็นจริงที่กำลังเผชิญอยู่ เพื่อขับเคลื่อนประเทศให้เดินหน้าได้ มีรัฐธรรมนูญที่ทำให้ประเทศได้รับการปฏิรูปอย่างถูกทาง บ้านเมืองสงบเรียบร้อย ประชาชนไม่ขัดแย้ง ในส่วนของต่างชาตินั้นก็ต้องสร้างความเข้าใจ เพราะเขาอาจไม่เคยรับรู้ว่าวันนั้นในอดีตประเทศ ไทยเดินหน้าต่อไปแทบไม่ได้ ซ้ำร้ายคนไทยบางกลุ่มตั้งใจจะใช้ความรุนแรงทำร้ายกันเอง ทั้งนี้มีคนไทยจำนวนมากพูดว่าถ้าเรามองประเทศของเราอย่างไม่มีอคติ ณ วันนี้ มันต่างกับวันนั้นจริงๆ โรดแม็ปเวลาที่เหลืออีกปีเศษ ต้องช่วยกันทำให้ได้รัฐธรรมนูญที่เหมาะกับคนไทย ทำกฎหมายเป็นเครื่องมือสร้างความถูกต้อง และเป็นธรรม,นายสุรพงษ์ โตวิจักษณ์ชัยกุล แกนนำพรรคเพื่อไทย กล่าวว่า กรณีที่ พล.อ.ประยุทธ์มีความห่วงใยเรื่องเผด็จการรัฐสภานั้น ถ้าท่านเข้าใจในหลักประชาธิปไตย ที่มีรัฐสภาที่มาจากการเลือกตั้งอย่างถ่องแท้ จะมองเห็นเรื่องเผด็จการรัฐสภาเลวร้ายน้อยกว่าเผด็จการทหารอย่างเปรียบเทียบกันไม่ได้ การเลือกตั้งที่พรรคการเมืองใดพรรคการเมืองหนึ่งได้ที่นั่งของ ส.ส.ในสภาเกินครึ่ง หรือการมีรัฐบาลผสมที่มีเสียงสนับสนุนในสภามากกว่าฝ่ายค้านนั้น ในโลกประชาธิปไตยไม่ใช่เรื่องแปลก ต่างกับรัฐบาลที่มาจากการปฏิวัติอย่างสิ้นเชิง เพราะนานาประเทศจะไม่ให้การยอมรับ ขอถามว่าการทำหน้าที่ของสภานิติบัญญัติแห่งชาติ (สนช.) ทุกวันนี้น่าจะเรียกกันว่าเป็นเผด็จการรัฐสภาหรือไม่ สั่งซ้ายหันขวาหันได้ใช่หรือไม่ สำหรับการทุจริตคอร์รัปชันที่ พล.อ.ประยุทธ์เป็นห่วงว่านักการเมืองจะโกงกินบ้านเมืองนั้น ก็ขอให้ท่านกำจัดการทุจริตให้หมดไปจากข้าราชการ ก็จะทำให้นักการเมืองเข้ามาโกงกินไม่ได้เพราะข้าราชการไม่กล้าเล่นด้วย ส่วนตัวขอให้กำลังใจให้ท่านประสบความสำเร็จและขอให้การปฏิวัติครั้งที่ผ่านมาเป็นครั้งสุดท้ายในผืนแผ่นดินไทย,นายสุรพงษ์กล่าวด้วยว่า วันที่ 13 ต.ค. จะไปยื่นหนังสือต่อประธาน สนช. เพื่อให้ สนช.สรรหากรรมการ ป.ป.ช.คนใหม่ หลังจากสำนักงานตรวจเงินแผ่นดิน (สตง.) ส่งหนังสือให้ สนช.ดำเนินการต่อสถานภาพนายภักดี โพธิศิริ ที่มิได้เป็นกรรมการ ป.ป.ช. มาตั้งแต่วันที่ 22 ก.ย. 2549 เนื่องจากไม่ได้ลาออกจากกรรมการบริษัท องค์การเภสัชกรรมเมอร์ริเออร์ชีววัตถุ จำกัด ภายในวันที่ 6 ต.ค.2549 ตามกำหนด 15 วัน ที่มาตรา 11 ของ พ.ร.บ.ป.ป.ช.บัญญัติบังคับไว้ว่า ถ้าผู้ได้รับเลือกเป็นกรรมการ ป.ป.ช. ไม่ได้ลาออกจากกรรมการบริษัทที่มุ่งหาผลกำไรภายใน 15 วัน ให้ถือว่าผู้นั้นมิเคยได้รับเลือกให้เป็นกรรมการ ป.ป.ช. เพราะจากการติดตามข่าวสารตลอดมาพบว่า สนช.ยังไม่ได้ดำเนินการในเรื่องนี้ ทั้งที่ สตง.ส่งเรื่องไปถึงตั้งแต่วันที่ 29 เม.ย. 2558 แล้ว,วันเดียวกัน พล.อ.ชาตอุดม ติตถะสิริ ประธานคณะกรรมการติดตามและตรวจสอบการใช้จ่ายงบประมาณภาครัฐ (คตร.) เผยความคืบหน้าการตรวจสอบการใช้งบประมาณของสำนักงานกองทุนสนับสนุนการสร้างเสริมสุขภาพ (สสส.) ว่า ได้รายงานผลสอบให้กับ พล.อ.ประยุทธ์ จันทร์โอชา นายกรัฐมนตรีในนามหัวหน้า คสช.รับทราบแล้ว พบว่าระยะหลังการเบิกจ่ายอนุมัติงบฯกองทุนให้บุคคล กลุ่มบุคคล หรือองค์กร ไม่เป็นไปตามวัตถุประสงค์ ไม่ส่งผลให้ประชาชนมีสุขภาพแข็งแรงโดยชัดเจน นายกฯจึงสั่งการให้กระทรวงสาธารณสุขเข้าไปดูส่วนนี้แล้ว เพื่อให้การใช้งบประมาณเป็นไปอย่างถูกต้องสอดคล้องวัตถุประสงค์ ทั้งนี้ นายกฯอยากให้การใช้งบฯเน้น ไปที่ประชาชนผู้มีรายได้น้อยให้มีสุขภาพแข็งแรง เพื่อลดค่าใช้จ่ายรักษาพยาบาล ช่วยรัฐบาลได้อีกทางหนึ่ง เบื้องต้นกระทรวงสาธารณสุขได้ตั้งคณะกรรมการกำหนดทิศทางสสส.แล้ว,ผู้สื่อข่าวถามว่า การใช้เงินไม่ตรงวัตถุประสงค์ นอกจากเข้าไปปรับปรุงระบบแล้ว ต้องมีการตรวจสอบเรื่องการทุจริตด้วยหรือไม่ พล.อ.ชาตอุดมตอบว่า ต้องดูด้วย ส่วนนี้นายกฯสั่งให้กระทรวงยุติธรรมลงไปดูแล้ว ขณะเดียวกัน สำนักงานตรวจเงินแผ่นดิน (สตง.) ก็เข้าไปดูแล้วเช่นกัน โดยพบเอกสารการเซ็นอนุมัติเบิกจ่ายหละหลวม แม้เป็นลักษณะเงินนอกงบประมาณก็ต้องมีกรอบการเบิกจ่ายที่ชัดเจน นายกฯบอกแล้วอยากทำตรงนี้ให้ถูกต้องและโปร่งใส ขณะที่กระทรวงสาธารณสุขต้องเข้าไปกำกับการเบิกจ่ายให้อยู่ในกรอบ เป็นไปตามวัตถุประสงค์ ทั้งนี้ อะไรที่ถูกต้องแล้ว สสส.ก็ดำเนินการต่อไปได้ อะไรที่ไม่ถูกต้องก็ต้องหยุดไว้ก่อน ไม่ใช่ว่าต้องหยุดทั้งหมด,นพ.ปิยะสกล สกลสัตยาทร รมว.สาธารณสุข กล่าวว่า กรณีดังกล่าวตนได้ตั้งคณะกรรมการในการร่วมกำหนดทิศทางการทำงานของ สสส.ในอนาคต โดยมี นพ.เสรี ตู้จินดา ที่ปรึกษา รมว.สาธารณสุข เป็นประธาน และจะมีการประชุมกันในวันที่ 13 ต.ค. สำหรับคณะกรรมการชุดนี้จะมีหน้าที่พิจารณาทบทวนการบริหารจัดการของ สสส. และกำหนดแนวทางแก้ไขให้การใช้งบประมาณของ สสส.เป็นไปตามวัตถุประสงค์ของ พ.ร.บ. สนับสนุนการสร้างเสริมสุขภาพ 2544 แต่ไม่ได้เป็นการสอบความผิด,ในการประชุมของคณะกรรมการในวันที่ 13 ต.ค.นี้ จะนำข้อมูลจากทาง คตร.และ สตง.เข้ามาใช้ประกอบการพิจารณาด้วย รวมทั้งเชิญผู้ที่เกี่ยวข้องเข้ามาร่วมหารือ ขอย้ำว่าไม่ได้เข้าไปเพื่อชี้ความผิดแต่จะเข้าไปเพื่อกำหนดแนวทางการแก้ไขมากกว่า โดยการกำหนดทิศทางการแก้ไขครั้งนี้อยากให้แล้วเสร็จภายใน 3 เดือน เพราะอยากให้ สสส.สามารถทำงานต่อไปได้ เนื่องจากหลายเรื่องที่ สสส.ทำอาจต้องชะงัก แต่เรื่องที่ทำแล้วถูกต้องก็ให้เดินหน้าต่อไปได้ อะไรที่ขัดข้องก็อยากให้ชะลอการทำงานก่อน,ขณะที่นายยงยุทธ ยุทธวงศ์ อดีตรองนายกรัฐมนตรี กล่าวว่า เป็นเรื่องที่มีข้อสังเกตมาก่อนแล้ว ไม่ใช่เรื่องใหม่ เป็นข้อกล่าวหาที่จะต้องพิสูจน์ออกมาให้ชัดเจน เรื่องนี้ต้องมองจากสองด้านคือ 1.ด้านของผู้ตรวจสอบ และ 2.ผู้รับการตรวจสอบ โดยผู้ตรวจสอบระบุว่ามีบางจุดที่ไม่เหมาะสม แต่ในแง่ของผู้รับการตรวจสอบก็ระบุว่าเรื่องนี้เป็นเรื่องที่ปฏิบัติกันมา เพราะการมี พ.ร.บ.กองทุนสนับสนุนการสร้างเสริมสุขภาพ พ.ศ.2544 ก็เพื่อที่จะให้มีการดำเนินงานอย่างโปร่งใสแต่ว่าคล่องตัว หากทำงานแบบราชการทั้งหมดจะทำงานไม่ได้ผลเท่าที่ควร ในความเห็นของตนคิดว่า สสส.ทำงานออกมาได้มาก แต่ประเด็นที่มีหลายคนมองว่าทำเกินขอบข่ายงานหรือไม่ เกินเรื่องสุขภาพไปแล้วหรือไม่ ตรงนี้ต้องไปตรวจสอบต่อไป เมื่อถามว่า จะทำให้คนมอง สสส. ในแง่ลบหรือไม่ นายยงยุทธตอบว่า ไม่วิตกอะไร เพราะควรจะต้องพิสูจน์ออกมาให้ทุกคนได้รับรู้,วันเดียวกัน ศูนย์สำรวจความคิดเห็น นิด้าโพล สถาบันบัณฑิตพัฒนบริหารศาสตร์ (นิด้า) เปิดเผยผลสำรวจความคิดเห็นประชาชน เรื่อง ความเชื่อมั่นในกรรมการร่างรัฐธรรมนูญ ทำการสำรวจระหว่างวันที่ 8-9 ต.ค. เมื่อถามถึงการรู้จักหรือเคยได้ยินชื่อกรรมการร่างรัฐธรรมนูญ (กรธ.) ชุดปัจจุบันทั้ง 21 คน ที่มี นายมีชัย ฤชุพันธุ์ เป็นประธาน พบว่า ร้อยละ 44.04 ไม่รู้จักและไม่เคยได้ยินชื่อใครเลย ซึ่งมีสัดส่วนเท่ากันกับผู้ที่ระบุว่า รู้จักหรือเคยได้ยินชื่อประมาณ 1-5 คน ร้อยละ 6.55 รู้จักหรือเคยได้ยินชื่อประมาณ 6-10 คน และร้อยละ 2.16 ระบุว่า รู้จักหรือเคยได้ยินชื่อประมาณ 11-15 คน เมื่อถามถึงความเชื่อมั่นของประชาชนที่มีต่อกรรมการร่างรัฐธรรมนูญชุดปัจจุบันว่าจะสามารถร่างรัฐธรรมนูญให้เป็นที่ยอมรับของประชาชนได้พบว่า ร้อยละ 15.51 มีความเชื่อมั่นมาก ร้อยละ 33.89 ค่อนข้างมีความเชื่อมั่น ร้อยละ 20.94 ไม่ค่อยมีความเชื่อมั่น และร้อยละ 11.19 ไม่มีความเชื่อมั่นเลย และร้อยละ 18.47 ไม่ระบุ/ไม่แน่ใจ,ด้านสวนดุสิตโพลมหาวิทยาลัยสวนดุสิต ได้สำรวจความคิดเห็นประชาชน เรื่องสิ่งที่อยากฝากบอก กรธ. และ สปท. ทำการสำรวจระหว่างวันที่ 5-10 ต.ค. ส่วนใหญ่ต้องการให้ กรธ.ร่างรัฐธรรมนูญโดยคำนึงถึงส่วนรวม รับฟังความเห็นรอบด้าน สร้างการมีส่วนร่วม นำบทเรียนมาพัฒนาปรับปรุง มีจุดยืนในการทำงานไม่ถูกแทรกแซง เน้นการสร้างความปรองดอง ประเทศชาติเดินหน้าต่อได้ ส่วนเรื่องที่อยากฝากบอก สปท.ทั้ง 200 คน คือจัดลำดับปฏิรูปเรื่องสำคัญเร่งด่วน เร่งแก้ปัญหาความขัดแย้ง ปฏิรูปการศึกษาไทยให้มีคุณภาพและทำอย่างต่อเนื่อง ขจัดปัญหาการทุจริตคอร์รัปชัน ลดความเหลื่อมล้ำในสังคม และควรปฏิรูปประเทศให้สำเร็จก่อนเลือกตั้ง,นายสมชัย ศรีสุทธิยากร กกต.ด้านกิจการบริหารการเลือกตั้ง เปิดเผยว่า กกต.เตรียมที่จะทำบันทึกข้อตกลงความร่วมมือ กับกระทรวงมหาดไทย กระทรวงการต่างประเทศ และกรมการกงสุล ในวันที่ 22 ต.ค.นี้ เพื่อดำเนินโครงการจัดทำระบบลงทะเบียนขอใช้สิทธิเลือกตั้งนอกจากราชอาณาจักรทางอินเตอร์เน็ต เป็นการอำนวยความสะดวกให้คนไทยที่อยู่ต่างประเทศ ที่ต้องการขอใช้สิทธิเลือกตั้ง สามารถลงทะเบียนขอใช้สิทธิทางอินเตอร์เน็ตได้ โดยไม่ต้องเดินทางไปสถานทูต ในอนาคตอาจจะมีการพัฒนาการลงทะเบียนขอใช้สิทธิเลือกตั้งสำหรับคนไทยในต่างประเทศเป็นแอพพลิเคชั่นในโทรศัพท์มือถือ เพื่อให้มีความสะดวกมากยิ่งขึ้น,เวลา 13.00 น. ที่ห้อง 301 คณะศิลปศาสตร์ มหาวิทยาลัยธรรมศาสตร์ (มธ.) กลุ่มสภาหน้าโดมจัด เสวนาเรื่อง วิพากษ์เต็มรูปแบบ Single Gateway อินเตอร์เน็ตเพื่อความมั่นคง? โดยนายยุกติ มุกดาวิจิตร อาจารย์คณะสังคมวิทยาและมานุษยวิทยา มหาวิทยาลัยธรรมศาสตร์ กล่าวว่า นโยบายนี้เป็นเพียงส่วนหนึ่งที่รัฐไทยกำลังทำเพื่อสร้างกระบวนการที่เรียกว่า กะลาภิวัฒน์ คือ คิดว่าสังคมทุกวันนี้เป็นแบบ คลื่นโทรทัศน์สื่อสารทางเดียว ผู้คิดต้องการเห็นสังคมแบบเชิงเดี่ยวที่คิดเห็นอะไรไปในแนวทางเดียวกัน สร้างสังคมรวมศูนย์อำนาจในกลุ่มผู้ปกครองและคนใกล้ชิด ความสูญเสียที่จะเกิดเพราะวิสัยทัศน์แคบๆที่คิดเพียงต้องการขจัดสื่อลามก และการหมิ่นสถาบัน ทั้งที่สังคมครอบครัวและกฎหมายก็ใช้เป็นเครื่องมือจัดการได้ ถือเป็นส่วนหนึ่งในการทำลายประชาธิปไตยอย่างยั่งยืน  ,ที่พรรคประชาธิปัตย์ นายวิลาศ จันทร์พิทักษ์ อดีต ส.ส. กทม.พรรคประชาธิปัตย์ แถลงข่าวถึงความคืบหน้ากรณีที่ได้ร้องเรียนนายเจริญ จรรย์โกมล อดีตรองประธานสภาผู้แทนราษฎร บุกรุกที่ดิน สปก. จังหวัดชัยภูมิว่า ขณะนี้ตนได้ยื่นเรื่องไปยัง ป.ป.ช. เพื่อให้พิจารณาตรวจสอบตามกฎหมายใน 3 กรณีได้แก่ 1. นายเจริญ ได้สร้างบ้านในที่ สปก. 2. ขอให้ตรวจสอบกรณีที่นายเจริญอ้างเอกสาร สค.1 หมายเลข 48 ว่าเป็นการอ้างเอกสารเท็จหรือไม่ และ 3. ขอให้ตรวจสอบว่ากรณีที่นายเจริญได้อ้างว่าได้เอกสาร สค.1 มากว่า 20 ปี ข้อเท็จจริงเป็นอย่างไร นายเจริญได้ยื่นบัญชีทรัพย์สิน สค.1 หมายเลขที่ 48 ทุกครั้งที่มียื่นบัญชีทรัพย์สินหรือไม่ ทั้งนี้นอกจากที่ได้ไปร้องต่อ ป.ป.ช.แล้วนั้น ตนจะไปยื่นเอกสารต่อ พล.อ.ไพบูลย์ คุ้มฉายา รมว.ยุติธรรม ในฐานะประธานศูนย์อำนวยการต่อต้านการทุจริตแห่งชาติ ในวันที่ 12 ต.ค.ด้วย
กรธ.นัดประชุมวางเค้าโครงร่าง รธน.ฉบับใหม่ 12 ต.ค. หลังตั้งที่ปรึกษา-คณะทำงาน-อนุ กรธ. พร้อมกำหนดกรอบเรียบร้อยแล้ว โฆษกเผย มีชัย ให้เวลา กรธ. 2 อาทิตย์ 
ข่าวหน้า1,กรธ.,ร่างรัฐธรรมนูญ,มีชัย ฤชุพันธุ์,โครงสร้างออกแบบ รธน.,รองประธาน สปท.,อลงกรณ์ พลบุตร,กรรมการ กรธ.,ซิงเกิล เกตเวย์,บุกรุกที่ดิน,สปก.,เจริญ จรรย์โกมล,ข่าว,ข่าวการเมือง,ไทยรัฐฉบับพิมพ์